“รพ.พระรามเก้า” กางแผนเข้าตลาดหุ้นปี 61 ลุยขาย IPO 180 ล้านหุ้น ระดมทุนสร้างอาคารใหม่
“รพ.พระรามเก้า” กางแผนเข้าตลาดหุ้นปี 61 ลุยขาย IPO 180 ล้านหุ้น ระดมทุนสร้างอาคารใหม่หนุนรายได้โตแกร่งในอนาคต โดยมีบล.ภัทร เป็นที่ปรึกษาทางการเงิน
21 ส.ค. 2561

นายแพทย์เสถียร ภู่ประเสริฐ รองประธานกรรมการ กรรมการบริหาร และกรรมการผู้อำนวยการ บริษัท โรงพยาบาลพระรามเก้า จำกัด (มหาชน) เปิดเผยว่า บริษัทคาดว่าจะสามารถเสนอขายหุ้นสามัญเพิ่มทุนให้กับประชาชนครั้งแรก (IPO) จำนวน 180 ล้านหุ้น และเข้าจดทะเบียนในตลาดหลักทรัพย์แห่งประเทศไทย (SET) ได้ราวปี 61 โดยมี บล.ภัทร เป็นที่ปรึกษาทางการเงิน
โดยการระดมทุนครั้งนี้จะนำเงินที่ได้ส่วนใหญ่ไปใช้ในโครงการก่อสร้างอาคารพักอาศัยพยาบาล 8 ชั้นใกล้กับอาคารแห่งใหม่ 16 ชั้น และสร้างอาคารสำนักงานแห่งใหม่ 4-5 ชั้น
ขณะที่อาคารโรงพยาบาลพระรามเก้าแห่งใหม่ 16 ชั้น มูลค่าลงทุนกว่า 2 พันล้านบาท อยู่ระหว่างการก่อสร้าง โดยปัจจุบันก่อสร้างไปแล้ว 10 ชั้น คาดว่าจะแล้วเสร็จและเริ่มเปิดให้บริการภายในไตรมาส 4/62 เพื่อให้บริการกับคนไข้ได้เพิ่มขึ้น โดยเฉพาะผู้ป่วยนอก (OPD) ที่จะย้ายเข้ามาใช้อาคารแห่งใหม่เป็นหลัก โดยคาดว่าหลังจากเปิดให้บริการแล้วจะรองรับผู้ป่วย OPD เพิ่มขึ้นเป็น 2,000-3,000 คน/วัน จากอาคารเดิมที่รองรับได้ 1,300 คน/วัน
ด้านนายแพทย์สุธร ชุตินิยมการ รองกรรมการผู้อำนวยการ (ฝ่ายบริหาร) และรักษาการรองกรรมการผู้อำนวยการ (ฝ่ายพัฒนาธุรกิจ) เปิดเผยว่า บริษัทตั้งเป้าหมายภายใน 3-5 ปีนี้จะมีรายได้จะเติบโตไม่ต่ำกว่า 10% ต่อปี โดยจะเน้นการเพิ่มศักยภาพของการรักษาให้สูงขึ้น โดยเฉพาะโรคที่มีความซับซ้อน ซึ่งยังต้องมีความต้องการเพิ่มทีมแพทย์ที่มีความเชี่ยวชาญอีก 30-40% พร้อมกับการพัฒนาด้านดิจิทัลเพื่อทำให้การบริการต่างๆ มีประสิทธิภาพเพิ่มขึ้น และทำให้การบริหารต้นทุนต่างๆ มีประสิทธิภาพเพิ่มขึ้นด้วย
พร้อมกันนั้นโรงพยาบาลได้ตั้งงบการปรับปรุง (รีโนเวท) อาคารเดิมไว้ที่ 300-500 ล้านบาท เพื่อปรับปรุงห้องปฏิการทางการแพทย์เพิ่มเทคโนโลยีการรักษาให้ทันสมัย รองรับการรักษาโรคที่มีความซับซ้อนมากขึ้น และตั้งลงทุนด้านดิจิทัล 50 ล้านบาทในช่วง 3 ปีเพื่อการเพิ่มศักยภาพในการให้บริการ
นอกจากนี้ทางโรงพยาบาลยังตั้งเป้าหมายเพิ่มสัดส่วนรายได้จากคนไข้ต่างชาติเพิ่มเป็น 20-25% ของรายได้รวม จากปัจจุบันอยู่ที่ 10% ของรายได้รวม โดยจะขยายเครือข่ายพันธมิตรทางการแพทย์ในต่างประเทศเพิ่มขึ้น ซึ่งปัจจุบันได้มีการส่งคนไข้จากกัมพูชาและเมียนมาเข้ามารักษากับทางโรงพยาบาลพระรามเก้า และอยู่ระหว่างการเจรจากับพันธมืตรในจีนให้เป็นเครือข่ายเพิ่มเติม เนื่องจากชาวจีนส่วนใหญ่นิยมจะเข้าใช้บริการด้านการผสมเทียมเด็กในหลอดแก้วในไทย
นอกจากนี้โรงพยาบาลยังมองไปถึงโอกาสในการต่อยอดทางธุรกิจ โดยเฉพาะธุรกิจที่เกี่ยวกับผู้สูงอายุ ซึ่งอยู่ระหว่างการศึกษาโอกาสในการลงทุนพัฒนาโครงการที่อยู่อาศัยผู้สูงอายุ รวมทั้งโอกาสและความเป็นไปได้ที่จะร่วมทุนกับ บริษัท เอสซี แอสเสท คอร์ปอเรชั่น จำกัด (มหาชน) หรือ SC ซึ่งเป็นกลุ่มผู้ถือหุ้นใหญ่ของโรงพยาบาลพระรามเก้า เพื่อต่อยอดการดำเนินธุรกิจในอนาคต